"Nu am obiectivul acesta să devin preşedinte PNL. Categoric nu. Tăriceanu poate fi preşedinte la PNL. El are o cotă mare de încredere. Niciun lider de acolo nu e la nivelul lui de încredere, (...) circa 40%", a spus Traian Băsescu la RTv.

El a susţinut că în PNL este o asemenea criză încât nu exclude posibilitatea ca PNL să aibă negocieri cu ALDE şi să-l aducă pe Tăriceanu preşedinte al partidului după o fuziune. Totodată, el nu a exclus nici un guvern PSD-PNL.

Băsescu a subliniat că nu este neapărat un aliat al lui Iohannis, care pentru el rămâne ''premierul de la Grivco'', dar că vrea consolidarea dreptei.

Fostul şef de stat a prognozat că Liviu Dragnea va renunţa la funcţia de premier.

''Eu îl cunosc pe Dragnea, îşi va lua măsuri să-şi prezerve puterea în partid şi va renunţa'', a concluzionat Băsescu.

ALDE a admis, miercuri, într-un comunicat remis presei, că până în acest moment nu a purtat discuţii cu PSD pentru a stabili propunerea comună de premier, în condiţiile în care liderul PSD, Liviu Dragnea, a declarat că va discuta cu ALDE la începutul acestei săptămâni - luni sau marţi.

''Propunerea de prim-ministru pe care Alianţa Liberalilor şi Democraţilor o va sprijini în cadrul consultărilor cu Preşedintele României, după validarea mandatelor parlamentarilor, va fi stabilită după discuţia cu Partidul Social Democrat'', se menţionează în comunicatul citat, care este o reacţie la scenariile privind o eventuală colaborare ALDE-PNL.